Nariadenie Rady (ES) č. 7/2000
z 21. decembra 1999,
ktorým sa mení a dopĺňa nariadenie Rady (ES) č. 517/94 o spoločných pravidlách dovozu textilných výrobkov z niektorých tretích krajín, ktoré nie sú zahrnuté v bilaterálnych dohodách, protokoloch ani iných dojednaniach alebo ktoré nepodliehajú iným osobitným dovozným pravidlám spoločenstva
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 133,
so zreteľom na návrh Komisie,
keďže:
(1) nariadenie Rady (ES) č. 517/94 [1], a najmä jeho prílohy III B a VI, stanovujú u určitých výrobkov s pôvodom v Bosne - Hercegovine a Chorvátsku ročné množstevné limity,
(2) nariadenie Rady (ES) č. 6/2000 zo 17. decembra 1999 týkajúce sa dojednaní uplatňovaných na dovoz výrobkov s pôvodom v Republike Bosna a Hercegovina a v Chorvátskej republike a na dovoz vína s pôvodom v bývalej juhoslovanskej republike Macedónsko a Slovinskej republike do spoločenstva [2], zavádza rozdelenie pôvodných celkových koncesií na osobitné koncesie jednotlivých krajín pre Bosnu - Hercegovinu a Chorvátsko,
(3) je vhodné tento postup zvoliť aj pre textilné výrobky a tým rozdeliť pôvodné spoločné množstevné obmedzenia podľa štruktúry obchodu a skutočného využitia množstevných limitov za posledné tri roky (1996 - 1998) na osobitné obmedzenia podľa jednotlivých krajín pre Bosnu - Hercegovinu (30 %) a Chorvátsko (70 %), a preto zmeniť a doplniť prílohy III B a VI nariadenia (ES) č. 517/94,
(4) Rada pre všeobecné záležitosti 13. septembra 1999 vyzvala Komisiu k preskúmaniu možných zlepšení súčasných opatrení,
(5) je preto vhodné zvýšiť úroveň kvót pre Bosnu - Hercegovinu a Chorvátsko tak, že za základ sa vezme rýchlosť nárastu kvóty na kategóriu, ktorá sa predpokladala v Dodatkovom protokole o obchode s textilnými výrobkami Dohody o spolupráci medzi Európskym hospodárskym spoločenstvom a Socialistickou federatívnou republikou Juhosláviou uzatvorenom rozhodnutím 90/649/EHS [3],
(6) je v niektorých prípadoch vhodné, aby sa umožnilo vydávanie povolení na dovoz elektronickými prostriedkami,
(7) úroveň kvót u kategórie 6 by sa mala pre rok 1999 u Bosny - Hercegoviny a Chorvátska zvýšiť, aby zahrnula niektoré nedoriešené požiadavky na dovoz,
PRIJALA TOTO NARIADENIE:
Článok 1
Prílohy III B a VI nariadenia (ES) č. 517/94 sa nahradzujú prílohami I a II tohto nariadenia.
Článok 2
Článok 21 sa dopĺňa odsekom 4, ktorý znie:
"4. Povolenia na dovoz sa na požiadanie dotknutého dovozcu môžu vydávať elektronickými prostriedkami. Na základe riadne zdôvodnenej žiadosti dovozcu a za predpokladu, že ustanovenia odseku 3 tohto článku sú splnené, môže príslušný orgán toho istého štátu, ktorý vydal pôvodné povolenie na dovoz elektronickými prostriedkami, nahradiť toto povolením na dovoz v papierovej forme. Príslušný orgán však môže vydať povolenie na dovoz v písomnej forme, až keď zabezpečí, že povolenie na dovoz vydané elektronickými prostriedkami bolo zrušené.
Komisia môže v súlade s postupom ustanoveným v článku 25 ods.1, 2 a 3 prijať akékoľvek opatrenia potrebné na vykonanie tohto odseku."
Článok 3
Aby sa vyhovelo niektorým ďalším žiadostiam o povolenia na dovoz z roku 1999, nahrádza sa v prílohe III B pod textom "Republika Bosna a Hercegovina a Chorvátska republika" pod kategóriou 6 množstvo "1415" množstvom "1465".
Článok 4
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Článok 1 sa bude uplatňovať od 1. januára 2000 a článok 2 sa bude uplatňovať od 20. decembra 1999.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 21. decembra 1999